***Genyocerus*** er en slekt av biller som hører til underfamilien sylinderborere i gruppen snutebiller (Curculionoidea).

Utseende
--------

Små til middelsstore (1,8-5,4 mm), avlange, parallellsidige, rødbrune til svarte biller. Kroppen er mer eller mindre sylindrisk på form. **Hodet** er stort og bredt, like bredt som brystskjoldet. De mangler snute. Fasettøynene er forholdsvis store. Antennene er ganske korte og består av bare seks ledd. De tre-fire ytterste leddene danner en tykk klubbe. **Brystskjoldet** (pronotum) er lengre enn bredt, ofte med en markert midtfure. Sett ovenfra er det rektangulært. Oversiden er gjerne tydelig punktert og blank. **Dekkvingene** er avlange, parallellsidige, med markerte punktrader. **Beina** har ganske korte og tykke lår og legger, men lange føtter (tarser) – disse er gjerne vel så lange som leggene og lårene til sammen. Særlig det innerste fotleddet er langt og tynt. Føttene er fem-leddete, og i motsetning til de fleste andre medlemmer av gruppen snutebiller (Curculionoidea) er ingen av leddene tolappede. **Larvene** er korte og tykke uten synlige bein.

Levevis
-------

Både larver og voksne lever i tunneler som de gnager i ved. De fleste artene angriper nylig døde trær eller nyfelt tømmer, men det finnes også noen som går på levende trær. Sylinderborerne er ambrosiabiller, det vil si at de ikke ernærer seg av selve veden, men av sopp som de dyrker på veden. Denne levemåten har de til felles med barkbiller i undergruppen Xyleborina. Tunnelene går gjern dypt inn mot kjernen i treet. Soppene de dyrker er beslektet med gjærsopp, og de skiller ut en gjær- eller øl-lignende lukt som tiltrekker andre ambrosiabiller til treet. Ved er ganske næringsfattig, men soppene som vokser på den er derimot næringsrike, det gjør at ambrosiabillene kan fullføre utviklingen sin ganske raskt (3 – 14 uker), dette i kontrast til andre vedlevende biller som gjerne bruker flere år på utviklingen. De nyklekte billene tar med seg sporer av soppene i spesielle beholdere (mycangia) når de flyr ut for å pare seg og starte nye kolonier. Ambrosiabillenes ganger og soppinfeksjonen de fører med seg ødelegger vedens verdi som tømmer, og mange arter er derfor regnet som skadedyr på tropiske tømmertrær.

Utbredelse
----------

Slekten er utbredt i Sørøst-Asia.

Systematisk inndeling
---------------------

**Treliste**
* Ordenen biller, Coleoptera Linnaeus, 1758
	+ Underordenen Polyphaga Emery, 1886
		- Gruppen (infraorden) Cucujiformia Lameere, 1938
			* Overfamilien snutebiller, Curculionoidea Latreille, 1802
				+ Familien snutebiller, Curculionidae Latreille, 1802
					- Underfamilien **Sylinderborere, Platypodinae** Shuckard, 1840 (før familien Platypodidae)
						* Stammen Tesserocerini Strohmeyer, 1914
							+ Understammen Diapodina Strohmeyer, 1914
								- Slekten ***Genyocerus*** Motschulsky, 1858

### Liste over artene

* *Genyocerus adustipennis* Motschulsky, 1858 - usikker status
* *Genyocerus albipennis* Motschulsky, 1858
* *Genyocerus atkinsoni* Beeson, 1941
* *Genyocerus biporus* (Schedl, 1942)
* *Genyocerus borneensis* (Browne, 1980)
* *Genyocerus diaphanus* (Schedl, 1939)
* *Genyocerus exilis* (Schedl, 1942)
* *Genyocerus fergussonus* Roberts, 1993
* *Genyocerus frontalis* (Strohmeyer, 1914)
* *Genyocerus multiporus* (Schedl, 1936)
* *Genyocerus papuanus* Roberts, 1993
* *Genyocerus pendleburyi* (Schedl, 1936)
* *Genyocerus plumatus* (Schedl, 1936)
* *Genyocerus puer* (Schedl, 1970)
* *Genyocerus quadriporus* (Schedl, 1942)
* *Genyocerus quadrispinosus* (Schedl, 1969)
* *Genyocerus serratus* (Schedl, 1936)
* *Genyocerus shoreae* Browne, 1981
* *Genyocerus spinatus* Browne, 1980
* *Genyocerus talurae* (Stebbing, 1906)
* *Genyocerus tenellus* (Schedl, 1966)
* *Genyocerus zeylanicus* Beeson, 1961

Eksterne lenker
---------------

* *Artikkelen er ikke koblet til Wikidata*


1. ↑  Roger Beaver og Liu Lan-Yu (2007) A review of the genus *Genyocerus* Motschulsky (Coleoptera: Curculionidae: Platypodinae), with new synonyms and keys to species. Zootaxa 1576(1576):25-56.